Ontbinde liggaam van vermiste dogtertjie gevindDie Gautengse polisie ondersoek ŉ saak van moord nadat die ontbinde liggaam van ŉ vermiste driejarige dogtertjie Saterdagoggend in die Wes-Rand gevind is. Volgens kapt. Tsekiso Mofokeng, ŉ polisiewoordvoerder, is die meisie wie se liggaam in ŉ oop veld in Khusong gevind is, op 13 Oktober as vermis aangemeld. “Die kind se ouers het die saak by die polisie aangemeld nadat sy spoorloos verdwyn het,” het Mofokeng gesê. Haar liggaam is Saterdag deur inwoners van die gebied gevind toe hulle gaan jag het. Die pa het reeds die meisie uitgeken. Sy is as Simphiwe Sithole geïdentifiseer. “Die rede vir die moord is nog onbekend. ŉ Geregtelike doodsondersoek word gedoen om te bepaal hoe sy gesterf het. Die polisie werk saam met die gemeenskap om te verseker dat die skuldige of skuldiges so gou moontlik vasgetrek word,” het sy bygevoeg.